## Odluka o pomoći poslodavcima i samostalnim obveznicima plaćanja doprinosa na područjima zahvaćenim poplavama

### NN 72/2014 (13.6.2014.), Odluka o pomoći poslodavcima i samostalnim obveznicima plaćanja doprinosa na područjima zahvaćenim poplavama

VLADA REPUBLIKE HRVATSKE

1349

Na temelju članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 11. lipnja 2014. godine donijela

ODLUKU

O POMOĆI POSLODAVCIMA I SAMOSTALNIM OBVEZNICIMA PLAĆANJA DOPRINOSA NA PODRUČJIMA ZAHVAĆENIM POPLAVAMA

I.

Odobrava se Ministarstvu financija da na teret sredstava Državnog proračuna Republike Hrvatske za 2014. godinu, osigura isplatu pomoći poslodavcima i samostalnim obveznicima plaćanja doprinosa na područjima zahvaćenim poplavama.

II.

Područja zahvaćena poplavama na koja se odnosi ova Odluka jesu:

– područje općine Gunja,

– područje općine Drenovci za naselja Đurići, Posavski Podgajci, Račinovci i Rajevo Selo,

– područje općine Vrbanja za naselje Strošinci.

III.

Pravo na pomoć iz točke I. ove Odluke imaju:

– poslodavci koji na područjima, iz točke II. ove Odluke, imaju sjedište ili prebivalište, odnosno zapošljavaju radnike u poslovnim jedinicama i/ili proizvodim pogonima na tim područjima, osim poslodavaca koji se financiraju iz sredstava državnog, županijskog ili općinskog proračuna ili su u pretežitom vlasništvu Republike Hrvatske, odnosno jedinica lokalne i područne (regionalne) samouprave,

– samostalni obveznici plaćanja doprinosa koji imaju prebivalište i žive na područjima navedenima u točki II. ove Odluke, te su istovremeno osigurani u obveznom mirovinskom i/ili obveznom zdravstvenom osiguranju, a sami su obveznici doprinosa i obveznici plaćanja doprinosa za svoje osobno osiguranje sukladno odredbama Zakona o doprinosima (»Narodne novine«, br. 84/2008, 152/2008, 94/2009, 18/2011, 22/2012, 144/2012, 148/2013 i 41/2014).

IV.

Isplata pomoći odobrit će se kao:

– mjesečna isplata poslodavcima u iznosu minimalne plaće za 2014. godinu, određenoj sukladno odredbama Zakona o minimalnoj plaći (»Narodne novine«, broj 39/2013), uvećanu za javna davanja na plaću, a za sve pripadajuće radnike koji rade na područjima navedenima u točki II. ove Odluke, koji su temeljem radnog odnosa u mjesecu svibnju 2014. godine i nadalje bili prijavljeni u obveznim osiguranjima,

– podmirenje mjesečne obveze doprinosa za samostalne obveznike plaćanja doprinosa u punom iznosu prema propisanoj osnovici od mjeseca svibnja 2014. godine,

– mjesečna isplata novčanih naknada samostalnim obveznicima plaćanja doprinosa u iznosu od 2.400,00 kuna.

V.

Zadužuje se Hrvatski zavod za zapošljavanje za neposredno provođenje ove Odluke, propisivanje uvjeta i načina prikupljanja podataka, te propisivanje uvjeta i načina korištenja prava propisanih ovom Odlukom.

VI.

Prava na pomoć iz točke III. ove Odluke koriste se od mjeseca svibnja 2014. godine do 31. prosinca 2014. godine.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/14-04/228

Urbroj: 50301-05/16-14-2

Zagreb, 11. lipnja 2014.

Predsjednik

Zoran Milanović, v. r.

Odluka, NN 72/2014-1349